YLE

uutisoi eilen Kokoomusnuorten liittokokouksessaan tekemästä tavoiteohjelmasta.

Jostain kumman syystä kyseinen uutinen nosti ilmoille varsinaisen

irrationaalisuuden paskamyrkyn. Sanottakoon heti alkuun, että iso osa noista

KNL:n vuoden 2014 tavoiteohjelmassa olevista asioista taisi olla siellä jo

silloin yli puoli vuosikymmentä sitten, kun minä viimeksi KNL:n

liittokokoukseen osallistuin.

Internetin keskustelupalstoilla ja blogosfäärissä ylitettiin

jonkinlainen kriittinen massa kauhistelussa, jolloin koko homma räjähti käsiin.

Rationaalisuus heitettiin nurkkaan ja päätön kouhottaminen alkoi.

Leimallista kritiikille on toistaiseksi ollut se, että se ei

vastaa Kokoomusnuorten teeseihin millään tavalla argumentoiden. Kyse on ollut

parhaimmillaankin lähinnä ad hominem-hyökkäyksistä ja olkiukkojen pölistelystä.

En vielä löytänyt ainuttakaan pöyristyjää, joka olisi jollain tavalla indikoinut

tutustuneensa tuohon tavoiteohjelmaan. Poikkeuksetta kaikilla on kuitenkin

kiveen hakattu mielipiteensä tuosta paperista.

Oletteko muuten huomanneet kuinka hiljaa esimerkiksi Jyrki Katainen on ollut viime aikoina?

Silmukka on ruvennut kiristymään hallituksen kaulan ympärillä ja

päähallituspuolueiden kannatus sukeltaa ennätysvauhtia. Niin Jutta Urpilainen kuin Jyrki Katainenkin

ovat ottaneet aseikseen presidentti Tarja Halosen lanseeraaman hiljaisuuden

kulttuurin. Jos on hiljaa ja piilossa, on pienempi mahdollisuus joutua myrskyn

silmään.

Julkinen pöyristyminen sai nyt sellaiset mittasuhteet, että

Kokoomuksen puoluejohto joutui astumaan valokeilaan ja mobilisoimaan siinä

sivussa nimekkäimmät konkarinsa.

Nähdäkseni varsin pitkään varsin hiljaa ymmärrettävistä

syistä pysytellyt Katainen kirjoitti

tänään lyhyesti Facebook-seinälleen. Tuloksena oli neljä lyhyttä kappaletta

sitä poliittista jargonia, jossa ei sanota mitään. Katainenkaan ei ole lukenut

sen enempää KNL:n tavoiteohjelmaa kuin ilmeisesti lakia, josta puhuu. Mutta eiväthän

tietotaito tai pätevyys ole tänä päivänä mitään kriteereitä ministereille.

Taru Tujunen kertoi, että ”Monet heidän linjauksensa ovat ihan

älyttömiä”, ja antoi ymmärtää ymmärtäneensä, että KNL:n mukaan

paikallinen sopiminen jäisi ainoaksi vaihtoehdoksi työehtosopimusta

sorvattaessa. Tavoiteohjelmasta toki käy selkeästi ilmi, että KNL ei ole tehnyt

linjausta, jonka mukaan työntekijältä tulisi evätä antaa

ammattiyhdistysjärjestön neuvotella työehtosopimuksesta puolestaan. Tujunen

tietää myös kertoa, että ”Kyllä Suomeen

saa tulla, kun on hätä. Ajatus, että sulkisimme rajat muulta maailmalta, on

kokoomukselle aika vieras”. Maailman ihmisistä vähintään kolmella

miljardilla on suomalaiseen elintasoon verrattuna aika helvetillinen hätä.

Ovatko kaikki tervetulleita, Taru Tujunen, ja millä nämä miljardit ihmiset

elätetään? KNL:n tavoiteohjelmassa ei käsitellä ovien sulkemista ”muulta

maailmalta”, vaan puhutaan kiintiöpakolaisten ottamisesta luopumisesta. Mutta

mitäs pienistä, kun eivät pienetkään meistä.

Ilta-Sanomien

haastattelussa Tujunen vielä sanoo, ettei ymmärrä ”minkä takia rasismi pitäisi jotenkin sallia”. Sellaistakaan ei

KNL:n tavoiteohjelma vaadi. Ajatusmalleja ja mielipiteitä ei kuitenkaan

kontrolloida lailla, vaan niihin voidaan puuttua oikeutetusti vain kulttuurin

ja sosiaalisen paineen kautta.

Tällä hetkellä laki

kansanryhmää vastaan kiihottamisesta (Luku 11, 10 §) antaa sen tulkitsijalle täyden mielivallan

syyttämisen ja tuomitsemisen suhteen, koska lähes mistä tahansa hiemankin

yleistävästä negatiivisen konnotaation omaavasta lauseesta saa tarvittaessa

riittävän syyn sanojansa tuomitsemiseksi. Toistaiseksi

sitä on käytetty mm. tuomitsemaan yksi ihminen lauseesta, josta toista ei edes

ruvettu syyttämään. Laki, joka antaa sen tulkitsijalle vapaat kädet toisten

tuomitsemiseksi mielipidevankeuteen, on huono laki.

Koska irtopisteitä oli saatavilla, osallistuivat demarinuoretkin

keskusteluun. Jos joku löytää tuosta kirjoituksesta mitään viitteitä siitä,

että demarinuoret haluaisivat osallistua yhteiskunnalliseen keskusteluun

asiapohjalta argumentoiden, niin kertokaa toki minullekin. Samat vanhat mantrat

hyvinvointiyhteiskunnan purkamisesta, markkinatalouden pahuudesta ja

implikaatiot rikkaiden kakaroista käydään läpi, mutta itse asiaan ei sen

kummemin jakseta demarinuorissakaan pureutua.

Haaskalle löysivät myös kokoomusmamut. He implikoivat

puheenjohtajansa Rady Szekelyn suulla, että KNL olisi

tavoiteohjelmallaan yllyttänyt rasismiin, muukalaisvihaan ja syrjintään. Luin

tuon tavoiteohjelman läpi, enkä löytänyt moisia viittauksia sieltä edes

hakutoiminnolla. Hän myös tulkitsee, että ”…kokoomusnuorten

mielestä on hyväksyttävää harjoittaa kiihotusta joitain ryhmiä vastaan”.

Tälle logiikan mestarille kai on turha puhua siitä, kuin lain X vastustaminen ei

automaattisesti tarkoita sitä, että kannattaa lain X vastaista toimintaa. Ja

paskaakos sitä asioita miettimään tai vastapuolen

argumentteja kuuntelemaan, kun populistisilla heitoilla saa enemmän

sympatiaa tänä päivänä.

Ilkka Kanervakin löi pöytään jätkähain.

”Nämä menevät överiksi kaikin tavoin”.

Siinähän niitä argumentteja sitten tulikin, case closed. Hän viittaa myös Jussi Halla-ahoon, joka, pidit sinä

hänestä tai et, on yksi kirkkaimpia rationaalisia ajattelijoita

päivänpolitiikassa. Näin ainakin minun mielestäni.

Ben Zyskowicz valjastettiin

viimeisimpien joukoissa työntämään kokoomusnuoria bussin alle. ”Kiintiöpakolaiset ovat juuri niitä, jotka

kaikkein varmimmin ovat pakolaisia ja ansaitsevat turvapaikan.”,

kertoo Zyskowicz, aivan niin kuin KNL:n argumentti kiintiöpakolaisten

vastaanottamisen lopettamisen puolesta olisi ollut se, että kiintiöpakolaiset

eivät ansaitsisi turvapaikkaa.

Kaikki maailman ihmiset ansaitsevat turvallisen elämän,

mutta Suomi ei voi olla sen laskun maksaja varsinkaan nyt, kun valtio

velkaantuu lähes seitsemän miljardin euron vuosivauhtia. Muutaman

kiintiöpakolaisen vastaanottaminen, miljoonien muiden kärsiessä, on vain

näennäistä hyvän omantunnon ostamista ja avomurtuman hoitamista laastarilla.

Kansanryhmää vastaan kiihottamisen ja rasisminkaan suhteen Zysse ei laita lihaa

luiden päälle, vaan toteaa vain, että hänen mielestä rasismin ja kiihottamisen

kansaryhmää vastaan pitää olla kiellettyä. Eläköön suomalainen

debatointikulttuuri!

Nur Mohammed kirjoittaa, että

Suomesta tulisi KNL:n opeilla uusi Somalia, joka toteutettaisiin heikoimpien

kustannuksella. Mohammedin mielestä KNL:n asenne on minä, minä ja vain minä.

Poissaolollaan loistavat jälleen kerran perustelut, joilla normaalissa

keskustelukulttuurissa varmistetaan julki tuotujen mielipiteiden

kredibiliteetti.

Toistaiseksi kellään mediassa esiintynellä ei lukemani perusteella ollut oikeaa

sanottavaa oikeastaan mihinkään. YLEn purkaminen olisi kamalaa, onhan meillä

varaa ottaa pari pakolaista, tasavero potkisi pienituloisia, leikkaukset

rapauttavat hyvinvointivaltion, köyhiä kyykkyyn, diipa ja daapa. Itse KNL:n

aloitteisiin ei kosketa pitkällä tikullakaan, vaan niiden päälle tyydytään

sylkemään perustelematta, mikä niissä oikeasti on vikana.

Eikä siinä, ei KNL ole sen syyttömämpi kuin muutkaan.

Uudessa tavoiteohjelmassa on monta tavoitetta, joiden validiteettia ei

perustella mitenkään. Esimerkiksi vaatimuksia talvirengaspakosta luopumista,

ensimmäisen sairauspäivän palkattomuutta tai alle 25-vuotiaiden vapauttamista

kalastusmaksuista ei avata millään tavalla. Monenkaan vaatimuksen kohdalla ei

myöskään avata niitä käytännön keinoja toteuttaa kyseinen vaatimus.

On pakko todeta, että suomalainen poliittinen keskustelukulttuuri

näyttää olevan tiensä päässä. Omia näkemyksiä ei perustella eikä perusteluita

ainakaan kuunnella vaikka joku sellaisia antaisikin. Nyt sitten pistetään

silmät kiinni, sormet korviin ja lällätetään niin, ettei muiden puhe kuulu.

Voittajaksi äänestettänee se henkilö, jolla on isoin ääni ja sormet syvimmällä

korvissa.